མི་ཞིག་གིས་ང་ལ།ང་ཚོའི་ན་གཞོན་གྱི་སྡེ་རུ་སྙན་ངག་འབྲི་མཁན་མང་པ་ལས་ལྷུག་རྩོམ་འབྲི་མཁན་ཉུང་བར་དམིགས་གསལ་གྱི་རྒྱུ་མཚན་ཡོད་དམ་ཞེས་དྲིས་བྱུང་།ངས་བསམ་ན་དེ་ལ་རྒྱུ་མཚན་དུ་མ་འདུག་སྟེ།གཅིག་ན་བོད་ཀྱི་སྙན་ངག་གི་སྒོ་ཐེམ་ཤིན་ཏུ་དམའ་བས།ལྟོས་བཅས་ཀྱིས་སྙན་ངག་ནི་འབྲི་སླ་བ་ཞིག་རེད།གཉིས་ན་བོད་ལ་སྙན་ངག་གི་སྲོལ་རྒྱུན་ཅུང་ཙམ་ཡོད་པ་དང་།མ་ཟད་བོད་མིའི་སེམས་ཁམས་དེ་ཡང་སྙན་ངག་གི་འཆར་ཡན་དང་ཁ་ཐག་ཉེ་བོ་ཡོད་པ་འདྲ།གསུམ་ན་སྙན་ངག་ཏུ་ཚོར་བ་དང་སེམས་ཁམས་ཙམ་ཞིག་བྲིས་ན་ཆོག་ལ།དེ་ཡང་ཚིག་སྦྱོར་ཉུང་ངུ་ཞིག་གིས་ཆོགཡིན་ནའང་ལྷུག་རྩོམ་དུ་བྱ་དངོས་ཞིབ་འབྲི་དང་བསམ་བློའི་རྒྱས་འབྲི་སོགས་ཚིག་གི་ཚོགས་པ་མང་ཙམ་མཁོ་བས་དོན་དམ་གྱི་ཆུ་ཚད་ཅུང་ཟད་མེད་ཚེ་རང་འཚང་ཕྱི་ལ་སྟོན་བྱེད་དུ་འགྱུར་བས་རང་བཞིན་གྱིས་འཛེམ་དོགས་གནང་བ་ཡིན་སྲིད།བཞི་ན་འཛམ་གླིང་སྤྱིའི་རྩོམ་རིག་གི་ཁྱབ་ཁོངས་ནས་བལྟས་ཀྱང་སྙན་ངག་གི་ཆོ་ལོ་ནི་བཀྲག་མདངས་མཚེར་བ་ཞིག་དང་།ལྷུག་རྩོམ་ལ་དེ་འདྲའི་བཀྲག་མདངས་ཆེན་པོ་མེད་པས།ན་གཞོན་གྱི་ཡིད་དབང་འཕྲོག་མ་ཐུབ་པ་ཡང་སྲིད།ལྔ་ནི་སྙན་ངག་གི་རྩོམ་ལུས་འདིར་གཞོན་པའི་དུས་སུ་ཨ་གསར་བྱེད་སླ་བ་དང་།ལྷུག་རྩོམ་གྱི་རྩོམ་ལུས་འདིར་ལོ་ན་རྒ་བར་ཕྱོགས་པ་དང་ལྷན་དུ་རིམ་གྱིས་མོས་པ་འབྱུང་ཐུབ་པ་ཞིག་རེད།དེ་དང་དེ་འདྲ་བའི་རྒྱུ་མཚན་འགའ་རེའི་དབང་གིས་ལྷུག་རྩོམ་ལ་འཇུག་མཁན་ཉུང་བའི་སྣང་ཚུལ་འདི་བྱུང་བ་ཡིན་ཀྱང་སྲིད།